Haapsalu Linnavolikogu esimees Jaanus Karilaid

Arupärimine nr 1

Palun arupärimisele vastata Haapsalu linnapeal hr Urmas Suklesel.

Haapsalu linna koduleht

Austatud linnapea

Haapsalu linna delegatsioon väisas hiljuti St-Peterburi eesmärgiga meelitada siia välisturiste. Samas on linna visiitkaart – koduleht – täis aegunud ja eksitavat informatsiooni ning viiteid mittetöötavatele linkidele (nt inglise keelne link transpordiinfole suunab [www.laanemaaliinid.ee](http://www.laanemaaliinid.ee) lehele, mis ei tööta).

Haapsalu Linnavalitsuse koduleht on uuendamise protsessis juba aastaid. Kodulehe ülesehituse, kujunduse, info aktuaalsuse, linnakodanikele vajaliku ja turiste huvitava info ebapiisavuse kohta on tehtud hulgaliselt kriitikat.

Näiteks kajastatakse inglise keeles infot rubriigis „Haapsalu numbrites“ linna elanike arvu seisuga 01.01.2008, mis oli siis muuseas 11 780. Kuue aasta vanust statistikat kajastades võib meie linnast jääda mulje, kui iganenud ja ajale jalgu jäänud linnast. Kui linnavalitsus ei pea oluliseks kuue aasta jooksul uuendada linna kohta käivaid andmeid, siis võib see jätta külalistele mulje, et linn ei võta turismi arendamist tõsiselt ja turistid pole siia oodatud.

Humoorikas on lugeda turistidele ja välisinvestoritele suunatud statistikat selle kohta, kui paljud Haapsalu inimesed on varustatud joogiveega (2008 oli see protsent 96%). Või et Haapsalus on 89%-il inimestest kanalisatsioon.

Kahtlemata näitavad need arvud, kui palju on keskaegne Haapsalu arenenud. Samas võib jätta sellise info esiletoomine mulje, et maakonna keskuses Haapsalus on aastal 2014 esmatasandi teenused ikka veel probleemiks. Seda enam, et pole nimetatud muude, s.h majutusasutuste varustatust elementaarsete kommunaalteenustega.

Sellega seoses palun vastust järgmisele küsimusele:

1. Kuidas olete rahul Haapsalu linna kodulehega [www.haapsalu.ee](http://www.haapsalu.ee) ? Palun põhjendage.

Soovin arupärimisele kirjalikku ja suulist vastust.

Merle Mäesalu

Linnavolikogu liige

10. aprill 2014